**Documente necesare la înscrierea pentru examenul de definitivat pentru notari stagiari**

Potrivit Ordinului Ministerului Justiției nr. 1.494/2014, cu cel puțin 30 de zile înainte de data examenului, notarul stagiar depune la Camera notarilor publici în a cărei circumscripție se află postul pentru care a susținut examenul sau concursul de dobândire a calității de notar stagiar dosarul de înscriere la examenul de definitivat, care cuprinde următoarele documente, ce atestă îndeplinirea condițiilor legale pentru dobândirea calității de notar public:

**a)** cerere-tip de înscriere la examen;

**b)** copii certificate pentru conformitate cu originalul ale actelor de identitate eliberate de autoritățile române competente din care să rezulte și cetățenia candidatului;

**c)** declarație pe propria răspundere din cuprinsul căreia să rezulte că:
– nu a pierdut și nu i-a fost restrânsă capacitatea de exercițiu, în condițiile legii;
– a luat cunoștință de prevederile Legii nr. 36/1995, ale Regulamentului de aplicare a Legii notarilor publici și a activității notariale nr. 36/1995, aprobat prin Ordinul Ministerului Justiției nr. 2.333/2013, ale Statutului Uniunii Naționale a Notarilor Publici din România, aprobat prin Hotărârea Congresului Notarilor Publici din România nr. 10/2014, ale regulamentui aprobat prin Ordinul Ministerului Justiției nr. 1.494/2014, precum și de tematica și de bibliografia de examen;

**d)** copie certificată pentru conformitate cu originalul de pe diploma de licență în drept obținută în România, însoțită de foaia matricolă, respectiv suplimentul la diplomă, sau, în cazul obținerii în altă țară, copie certificată pentru conformitate cu originalul de pe actul de studii echivalat sau recunoscut de autoritățile române;

**e)** certificatul de cazier judiciar sau echivalentul acestuia, eliberat de autoritatea competentă din statul sau, după caz, statele al cărui/căror cetățean este;

**f)** certificatul medical și avizul psihologic, care atestă faptul că este apt pentru exercitarea funcției de notar public, emise de către unitățile sanitare și cabinetele psihologice acreditate potrivit legii și cu care Uniunea sau Camerele au încheiat protocoale de colaborare;

**g)** certificatul de promovare a examenului sau concursului de dobândire a calității de notar stagiar, eliberat de Institutul Notarial Român (INR), însoțit de Hotărârea Consiliului Uniunii de validare a rezultatelor;

**h)** scrisoare de recomandare de la INR și de la notarul public coordonator;

**i)** certificatul de absolvire a stagiului, eliberat de INR;

**j)** copie certificată pentru conformitate cu originalul de pe certificatul de naștere și, dacă este cazul, de pe certificatul de căsătorie;

**k)** dovada achitării taxei de înscriere la examen;

**l)** copie certificată pentru conformitate cu originalul de pe atestatul de cunoaștere a limbii române, eliberat de catedrele de specialitate ale instituțiilor de învățământ superior de specialitate, pentru examenul sau concursul de dobândire a calității de notar stagiar. Cunoașterea limbii române se prezumă la persoanele cu cetățenie română;

**m)** certificat de cazier fiscal sau echivalentul acestuia, eliberat de autoritatea competentă din statul sau, după caz, statele al cărui/căror cetățean este.

**Documente necesare la înscrierea pentru concursul de admitere pentru notari publici cu minimum șase ani vechime**

Cu cel puțin 30 de zile înainte de data concursului, candidatul depune, la sediul Camerei notarilor publici în a cărei circumscripție dorește să își desfășoare activitatea și care are prevăzut(e) în ordinul de actualizare postul/posturile vacant(e) pentru care candidează, dosarul de înscriere la concurs, care cuprinde următoarele documente:

**a)** cerere-tip de înscriere la concurs;

**b)** declarație pe propria răspundere din cuprinsul căreia să rezulte că:
– nu a pierdut și nu i-a fost restrânsă capacitatea de exercițiu, în condițiile legii;
– se angajează să urmeze, în condițiile art. 31 din Legea nr. 36/1995, pe cheltuiala sa, cursurile organizate de INR, dacă va fi numit notar public;
– a luat cunoștință de prevederile Legii nr. 36/1995, ale Regulamentului de aplicare a Legii notarilor publici și a activității notariale nr. 36/1995, aprobat prin Ordinul Ministerului Justiției nr. 2.333/ 2013, ale Statutului Uniunii Naționale a Notarilor Publici din România, aprobat prin Hotărârea Congresului Notarilor Publici din România nr. 10/2014, ale regulamentului aprobat prin Ordinul Ministerului Justiției nr. 1.494/2014 și de tematica și bibliografia de concurs;

**c)** copie certificată pentru conformitate cu originalul de pe diploma de licență în drept obținută în România, însoțită de foaia matricolă, respectiv suplimentul la diplomă, sau, în cazul obținerii în altă țară, copie certificată pentru conformitate cu originalul de pe actul de studii echivalat sau recunoscut de autoritățile române;

**d)** certificatul de cazier judiciar sau echivalentul acestuia, eliberat de autoritatea competentă din statul sau, după caz, statele al cărui/căror cetățean este;

**e)** certificatul medical și avizul psihologic, emise de către unitățile sanitare și cabinetele psihologice acreditate potrivit legii și cu care Uniunea sau Camerele au încheiat protocoale de colaborare;

**f)** copie certificată pentru conformitate cu originalul de pe contractul de muncă sau, după caz, de pe carnetul de muncă, adeverință eliberată de angajator și, după caz, de inspectoratul teritorial de muncă sau de organizația profesională din care face parte ori a făcut parte candidatul ori de pe alte documente oficiale prevăzute de legislația în vigoare, din care să rezulte că a exercitat timp de 6 ani funcții de specialitate juridică, eliberate de instituții publice sau private din țară sau străinătate. Documentele care atestă vechimea în specialitate juridică eliberate în străinătate trebuie recunoscute de autoritățile române, caz în care se atașează o copie certificată pentru conformitate cu originalul de pe documentul de recunoaștere;

**g)** scrisoare de recomandare, de regulă, de la angajator, organizația profesională, universități, instituții sau altele asemenea;

**h)** certificat de cazier fiscal sau echivalentul acestuia, eliberat de autoritatea competentă din statul sau, după caz, statele al cărui/căror cetățean este;

**i)** dovada achitării taxei de înscriere la concurs;

**j)** copie certificată pentru conformitate cu originalul de pe atestatul de cunoaștere a limbii române, eliberat de catedrele de specialitate ale instituțiilor de învățământ superior de specialitate. Cunoașterea limbii române se prezumă la persoanele cu cetățenie română;

**k)** copii certificate pentru conformitate cu originalul de pe actele de identitate eliberate de autoritățile române competente, din care să rezulte domiciliul și cetățenia, precum și copii certificate pentru conformitate cu originalul de pe certificatul de naștere și, dacă este cazul, de pe certificatul de căsătorie.